ชาวนาจังหวัดอุบลราชธานี ปลูกข้าวเหนียวหอมแดงแสงแรก ลดป่วยโรคเบาหวานและความดันโลหิต
ชาวนาอุบลฯปลูกข้าวเหนียวหอมแดงแสงแรก ลดป่วยโรคเบาหวานและความดันโลหิต

นับเป็นข่าวดีของชาวอีสานและผู้ที่ชอบรับประทานข้าวเหนียวกันแล้ว  เนื่องจากทางศูนย์วิจัยข้าวจังหวัดอุบลราชธานี  ได้มีการทำการวิจัยพันธ์ุข้าวเหนียวพื้นเมืองของจังหวัดอุบลราชธานี ชื่อพันธุ์หอมแดงแสงแรก
  
โดยผลการวิจัยพบว่ามีสารอนุมูลอิสระที่อยู่ในข้าวถึง 20  ชนิด รับประทานแล้วไม่เป็นโรคเบาหวานและโรคความดัน ช่วยลดอัตราการเกิดของโรคมะเร็ง  ลดอัตราความเสี่ยงของโรคหลอดเลือดและโรคหัวใจ  โรคความจำเสื่อม  ไขข้ออักเสบและชะลอไม่ให้แก่ก่อนวัยอันควร
 
วันนี้ 1ธ.ค.2561 ที่บริเวณแปลงนาของชาวบ้านยางน้อย  ตำบลก่อแอ้  อำเภอเขื่องใน  จังหวัดอุบลราชธานี   กลุ่มเกษตรกรที่ปลูกข้าวเหนียวแดงพันธุ์แสงแรก  ได้มีการจัดกิจกรรมแข่งขันเกี่ยวข้าวและประกวดพันธุ์ข้าวแดงพันธุ์แสงแรกขึ้นเป็นครั้งแรก เพื่อส่งเสริมให้เกษตรกรในพื้นที่จังหวัดอุบลราชธานี  ได้มีการอนุรักษ์พันธุ์ข้าวพื้นเมืองและการขยายพันธุ์เพิ่มพื้นที่ปลูกข้าวเหนียวแดงแสงแรกให้มากขึ้น

ดร.พันณ์ชิตา เวชสาร  นักวิชาการชำนาญการ  ศูนย์วิจัยข้าวจังหวัดอุบลราชธานี  เปิดเผยว่า  สืบเนื่องจากเกษตรกรที่มีการปลูกข้าวพันธุ์พื้นเมืองหอมแดงแสงแรก ไว้รับประทานภายในครอบครัวเป็นประจำแล้วพบว่าคนในครอบครัวมีสุขภาพดีไม่เป็นโรคเบาหวานและโรคความดัน ทางศูนย์วิจัยข้าวได้นำพันธุ์ข้าวเหนียวหอมแดงแสงแรกนี้มาทำการวิจัย  พบคุณค่าทางสารอาหารหลายชนิดที่อยู่ในพันธุ์ข้าวนี้สูงกว่าพันธุ์อื่นๆ
  
โดยเฉพาะเมื่อหุงสุกจะพบว่ามีการเพิ่มของดัชนีน้ำตาลกลูโคสที่ต่ำกว่าข้าวขาวพันธุ์ทั่วไป  วัดได้ประมาณ 10.60  กรัมต่อข้าว 100  กรัม  และหลังจากที่รับประทานเข้าไป 120  นาที  ค่าน้ำตาลกลูโคสจะลดลงเหลือเพียง 8.59  กรัม  ต่อข้าว 100  กรัม  ส่งผลให้ข้าวพื้นเมืองพันธุ์นี้มีสารต้านอนุมูลอิสระสูงกว่าข้าวทุกพันธุ์  ผู้บริโภคสามารถจะรับประทานได้ทุกวัน  เหมาะกับการสนับสนุนให้ทุกครัวเรือนหุงรับประทานเป็นประจำทุกวันเพื่อลดความเสี่ยงการเป็นเบาหวาน หรือน้ำตาลในเลือดสูงในอนาคตได้

นอกจากนี้ ข้าวพันธุ์พื้นเมืองสายพันธุ์นี้ยังมีสรรพคุณอื่นๆ อาทิเช่น สารอนุมูลอิสระที่อยู่ในข้าวถึง  20  ชนิด   ได้แก่ สารทองแดง ธาตุเหล็ก เบต้าโคโรทีน  วิตามินอี  ลูทีน  ซึ่งล้วนแต่เป็นสารแอนติออกซิแดนต์ขจัดอนุมูลอิสระออกจากร่างกาย  ช่วยลดอัตราการเกิดของโรคมะเร็ง  ลดอัตราความเสี่ยงของโรคหลอดเลือดและโรคหัวใจ  โรคความจำเสื่อม  ไขข้ออักเสบและชะลอไม่ให้แก่ก่อนวัยอันควร

ด้านคุณหญิงพรรณทอง  มณีศิลป์  กล่าวว่าได้เล็งเห็นสรรพคุณอันโดดเด่นในข้าว  หอมแดงแสงแรก ได้มาส่งเสริมให้เกษตรกรในพื้นที่จังหวัดอุบลราชธานี  มีการเพิ่มพื้นที่ปลูกข้าวพันธุ์พื้นเมืองนี้เพิ่มขึ้น เป็นการส่งเสริมให้เกษตรกรได้ปลูกเพื่อรับประทานเองภายในครอบครัว รวมทั้งการปลูกเพื่อสร้างรายได้ให้กับครอบครัว  โดยมีบริษัท  ข้าวแม่  เข้ามารับชื้อข้าวเปลือกจากเกษตรกรที่นำเมล็ดพันธุ์ข้าวของทางกลุ่มไปทำการปลูกโดยมีการรับซื้อข้าวเปลือกพันธ์ุหอมแดงแสงแรกนี้  ในราคากิโลกรัมละ 19  บาท
  
ปีนี้ได้นำไปแปรรูปส่งขายตามห้างได้รับความนิยมเนื่องจากข้าวพันธุ์หอมแดงแสงแรกนี้ นอกจากมีคุณค่าทางอาหารแล้วยังมีคุณสมบัติพิเศษคือกลิ่นของข้าวจะมีกลิ่นหอมเหมือนลาเวนเดอร์

ด้านนางพยอม  ตระการจันทร์  เกษตรกรผู้ปลูกข้าวหอมแสงแรก  บอกว่า  ครอบครัวได้ทำการปลูกข้าวพื้นเมืองพันธุ์นี้เพื่อกินในครอบครัว  ทำให้สุขภาพของคนในบ้านไม่มีโรคภัยเหมือนเช่นครอบครัวอื่น  ซึ่งจะพบว่าครอบครัวอื่นจะเป็นโรคเบาหวานหรือความดัน ครอบครัวของตนไม่เป็นโรคเหล่านี้  ในฤดูกาลผลิตปีหน้านี้จะมีการขยายพื้นที่ในการปลูกเพิ่มขึ้นเนื่องจากมีราคาดีและข้าวพันธุ์นี้เหมาะสมกับการปลูกในพื้นที่จังหวัดอุบลราชธานี  การเก็บเกี่ยวให้ผลผลิตสูงกว่า  จึงจะให้เกษตรกรได้มีการปลูกข้าวพันธุ์นี้เพื่อกินในครอบครัวและปลูกเพื่อสร้างรายได้ให้กับครอบครัวเพราะได้ราคาดีกว่าข้าวพันธุ์อื่นๆ